Document ID: /roh_data/filtered/fineweb-2-filterrobots_roh.jsonl.gz/53078

16 dunnas ed in um lavuran a partir da glindesdi sco telefonistas e telefonists en il callcenter, ch'è drizzà en il Rondo a Puntraschigna.
En blocs da quatter persunas telefoneschan els a tuttas e tuts sur 65 onns. Simplamain per baterlar in zichel, dentant era per dumandar sch’els possian gidar. Far cumissiuns, accumpagnar els tar in medi ubain gidar en auters fatgs.
Las telefonistas ed il telefonists èn persunas da Puntraschigna, students, persunas che na pon betg lavurar actualmain ubain era chasarinas e chasarins.
Il bainstar da tuttas e tuts, quai è in grond quità a Puntraschigna
En situaziuns da crisa vegn en acziun il stab directiv communal – quel consista da quatter persunas. Il stab da Puntraschigna ha decis, d'organisar quel callcenter per mussar solidaritad ed interess per tuttas e tuts da la vischnanca.
Ils seniors e las senioras èn per Puntraschigna fitg impurtants, precis quellas persunas han prestà in mantun per nus. Ussa è arrivà il temp per dar enavos insatge.
Ils custs per quest idea porta la vischnanca.